Եվա Բոուրինգ

Եվա Բոուրինգ (, ), ամերիկացի քաղաքական և պետական գործիչ, 1954 թվականի ապրիլի 16-ից մինչև նոյեմբերի 7-ը Նեբրասկայից եղել է ԱՄՆ սենատոր։

Կենսագրություն 
1928 թվականին ամուսնացել է Արթուր Բոուրինգի հետ և տեղափոխվել Նեբրասկա նահանգի Չերի շրջանում գտնվող Բոուրինգ ռանչոյի նրա տուն։ Իր ապագա ամուսնու հետ Եվան պատահաբար հանդիպել է, երբ վերջինս օգնել է նրան, երբ իր մեքենան փչացել էր Բոուրինգ ռանչոյի մոտակայքում։ Արթուրն ու Եվան միասին ապրել են 16 տարի։ Սրտի կաթված ստանալուց հետո 1944 թվականին Արթուրը մահացել է Չադրոն քաղաքի հիվանդանոցում։

Բոուրինգ ամուսիններն ակտիվ գործունեություն են ծավալել Նեբրասկա նահանգի հանրապետական կուսակցությունում։ Արթուրը ծառայել է որպես շրջանային լիազոր` մասնակցելով շրջանի կառավարմանը, 1927-1929 թվականներին հանրապետականների կուսակցությունից եղել է Նեբրասկա նահանգի Ներկայացուցիչների պալատի անդամ, 1930-1933 թվականներին՝ նահանգի Սենատի անդամ։

Ամուսնու մահից հետո Եվան շարունակել է ինքնուրույն զբաղվել ռանչոյով՝ չմոռանալով քաղաքականության մասին։ 1954 թվականին Բոուրինգին նահանգապետ Ռոբերտ Բ. Քրոսբին նշանակել է ԱՄՆ Սենատի կազմում Դուայթ Գրիզուոլդի մահից հետո թափուր մնացած տեղը զբաղեցնելու համար։ Եվա Բոուրինգը Սենատում Նեբրասկան ներկայացնող առաջին կինն է եղել։ Նրա ծառայությունը Սենատում շարունակվել է 1954 թվականի ապրիլի 16-ից նոյեմբերի 7-ը։ Նեբրասկայում տասնհինգերորդ Սենատի ժամկետը, որը տևել է 1949 թվականի հունվարի 3-ից մինչև 1955 թվականի հունվարի 3-ը, անսովոր էր այն բանում, որ այդ ընթացքում փոխվել է վեց սենատոր։ Բոուրինգը նրանցից չորրորդն էր։

Սենատում ծառայելուց հետո Եվա Բոուրինգը վերադարձել է ռանչո։ 1956-1964 թվականներին միաժամանակ ոչ լրիվ դրույքով աշխատել է ԱՄՆ արդարադատության նախարարության պայմանական վաղաժամկետ ազատման խորհրդում։ Բոուրինգը մահացել է 1985 թվականին Ներբասկայում՝ իր 93-րդ ծննդյան օրվանից ընդամենը մեկ օր առաջ։ Անհանգստանալով ռանչոյի ճակատագրի համար՝ նախկին սենատորը 132 հեկտար մակերեսով Բոուրինգ ռանչոն կտակել է Նեբրասկա նահանգին՝ ի հիշատակ իր ամուսնու։ Նեբրասկայի խաղերի ու այգիների հանձնաժողովն այն վերածել է պատմական այգու (): Ռանչոն նախկինի պես շահագործվում է որպես աշխատող անասնաբուծական տնտեսություն, որտեղ աճեցվում են հերեֆորդի ցեղատեսակի կովեր։ Ռանչոյի տունը և շինությունները պահպանվել են, այնտեղ է գտնվում նաև այցելուների համար նախատեսված Մեծ կենտրոն, որտեղ կարելի է ծանոթանալ Բոուրինգների կյանքին վերաբերվող փաստաթղթերին։

Տես նաև 
 Կանայք ԱՄՆ Սենատում

Ծանոթագրություններ

Արտաքին հղումներ 
 Биография
 Bowring Ranch State Historical Park

 
20-րդ դարի ամերիկացի քաղաքական գործիչներ
ԱՄՆ-ի հանրապետական կուսակցության անդամներ
ԱՄՆ-ի քաղաքական գործիչներ
20-րդ դարի կին քաղաքական գործիչներ
Ամերիկացի պետական գործիչներ